৬০ শতাংশ কর্মীকে ছাটাই করতে চলেছে MPL!

ওয়েব ডেস্ক : ভারতের নিষিদ্ধ হয়েছে অনলাইন মানি গেমিং (Online Money Gaming)। তার জেরে বিপাকে পড়েছে একাধিক সংস্থা। এই পরিস্থিতিতে নিজেদের কর্মী ছাঁটাই করতে চলেছে গেমিং সংস্থা মোবাইল প্রেমিয়ার লিগ বা এমপিএল (MPL)। সূত্রের খবর, ৬০ শতাংশ কর্মীকে ছাটাই করতে চলেছে তারা। ইতিমধ্যে সেই সব কর্মীকে লে-অফের চিঠি পাঠানো হয়েছে বলে খবর সংবাদসংস্থা রয়টার্স সূত্রে।

মূলত, ভারতে এমপিএল (MPL) সংস্থায় কাজ করেন প্রায় ৫০০ জন কর্মী। তার মধ্যে প্রায় ৩০০ জন কর্মী কাজ হারাতে চলেছেন বলে জানা যাচ্ছে। সংবাদ সংস্থা রয়টার্স সূত্রে খবর, মার্কেটি, ফিনান্স অপারেশন সহ একাধিক বিভাগ থেকে কর্মীদের ছেঁটে ফেলতে চলেছে এই সংস্থা। ওই কর্মীদের ইতিমধ্যে ই-মেল পাঠিয়েছেন এমপিএল-এর সহ-প্রতিষ্ঠাতা এবং সিইও সাই শ্রীনিবাস।

আরও খবর : হাসিমুখে করমর্দন মোদি-জিনপিংয়ের, সুর চড়াল কংগ্রেস

তিনি ওই ইমেলে লিখেছেন, “ভারাক্রান্ত হৃদয়ে, আমরা সিদ্ধান্ত নিয়েছি যে আমাদের ভারতীয় দলকে উল্লেখযোগ্যভাবে ছোট করা হবে। এই পরিবর্তনকালীন সময়ে আমরা ক্ষতিগ্রস্তদের সম্ভাব্য সব ধরনের সহায়তা দিতে প্রতিশ্রুতিবদ্ধ। এম-লিগের আয়ের ৫০% ভারতের অবদান ছিল। কিন্তু নিকট ভবিষ্যতে আমরা ভারত থেকে আর কোনো আয় করব না”

মূলত এমপিএল হল ড্রিম ১১- (Dream 11)এর অন্যতম প্রধান প্রতিদ্বন্দ্বী। এমপিএল ছিল পেইড ফ্যান্টাসি ক্রিকেট গেমিং প্ল্যাটফর্ম। ২০২৪ সালে এই সংস্থায় আয় হয়েছিল ১০ কোটি ডলার। ভারতীয় মুদ্রায় যার পরিমাণ হল ৮৮০ কোটি টাকা। ভারতের পাশাপাশি ইউরোপ আমেরিক ও ব্রাজিলে গেমিং পরিষেবা দেয় এই সংস্থাটি। ফলে ভারতে গেমিং নিষিদ্ধ হওয়ার পর এখনও বিদেশের বাজারকে পাখির চোখ করতে চাইছে ওই সংস্থা।

প্রসঙ্গত, সম্প্রতি সংসদে প্রোমোশন অ্যান্ড রেগুলেশন অফ অনলাইন গেমিং বিল, ২০২৫ এনে ভারতে অনলাইন গেমিং নিষিদ্ধ করেছে কেন্দ্রীয় সরকার। যার ফলে সমস্যায় পড়েছে বহু গেমিং সংস্থা। তার ফলস্বরুপ এবার নিজেদের কর্মী ছাঁটাইয়ের সিদ্ধান্ত নিল এমপিএল।